Smernica Komisie 2002/31/ES
z 22. marca 2002,
ktorou sa vykonáva smernica Rady 92/75/EHS, pokiaľ ide o označovanie klimatizačných zariadení pre domácnosti energetickými štítkami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch [1] a najmä jej články 9 a 12,
keďže:
(1) Smernica 92/75/EHS vyžaduje od Komisie prijatie vykonávacích smerníc pokiaľ ide o rôzne domáce spotrebiče vrátane klimatizačných zariadení.
(2) Použitie elektrickej energie klimatizačnými zariadeniami predstavuje značnú časť celkového dopytu spoločenstva čo sa týka energie pre domácnosti. Podstatný význam má rozsah zníženia použitia energie týmito spotrebičmi.
(3) Harmonizované normy sú technické špecifikácie prijaté európskymi normalizačnými orgánmi, ako je uvedené v prílohe I k smernici 98/34/ES Európskeho parlamentu a Rady z 22. júna 1998 o postupe pri poskytovaní informácií v oblasti technických noriem a predpisov [2], naposledy zmenenej a doplnenej smernicou 98/48/ES [3] a v súlade so všeobecnými usmerneniami pre spoluprácu medzi Komisiou a týmito orgánmi podpísanými dňa 13. novembra 1984 ako boli zmenené a doplnené.
(4) Informácie týkajúce sa emisií hluku by sa mali uvádzať tam, kde to požadujú členské štáty podľa smernice Rady 86/594/EHS z 1. decembra 1986 o hluku vyvolávanom domácimi spotrebičmi [4].
(5) Opatrenia ustanovené v tejto smernici sú v súlade so stanoviskom výboru zriadeného podľa článku 10 smernice 92/75/EHS,
PRIJALA TÚTO SMERNICU:
Článok 1
Táto smernica sa uplatňuje na prívody elektrickej energie, ktoré uvádzajú do prevádzky klimatizačné zariadenia pre domácnosti ako je definované v európskych normách EN 255-1, EN 814-1 alebo harmonizovanými normami uvedenými v článku 2.
Neuplatňuje sa na nasledovné spotrebiče:
- spotrebiče, ktoré môžu používať tiež iné energetické zdroje,
- spotrebiče vzduch - voda a voda - voda,
- zariadenia s výkonom (chladiacim výkonom) väčším ako 12 kW.
Článok 2
1. Informácie požadované touto smernicou možno získať na základe opatrení vykonaných v súlade s harmonizovanými normami prijatými Európskym výborom pre normalizáciu (CEN) na základe mandátu od Komisie v súlade so smernicou 98/34/ES, ktorej referenčné čísla boli uverejnené v Úradnom vestníku Európskych spoločenstiev a pre ktorú členské štáty uverejnili referenčné čísla národných noriem transponujúcich tieto harmonizované normy.
Ustanovenia v prílohách I, II a III k tejto smernici požadujúce poskytnutie informácií týkajúcich sa hluku sa uplatňujú iba, ak tieto informácie vyžaduje členský štát podľa článku 3 smernice 86/594/EHS. Tieto informácie sa budú posudzovať v súlade s touto smernicou.
2. Výrazy použité v tejto smernici majú rovnaký význam ako v smernici 92/75/EHS.
Článok 3
1. Technická dokumentácia uvedená v článku 2 ods. 3 smernice 92/75/EHS obsahuje:
a) meno a adresu dodávateľa;
b) všeobecný popis modelu postačujúci k tomu, aby bol jednoznačne a ľahko identifikovaný;
c) informácie, vrátane nákresov, ak je to vhodné, pokiaľ ide o charakteristiky návrhu prívodu elektrickej energie pre model a najmä položky, ktoré podstatne ovplyvnia jeho energetickú spotrebu;
d) správy o príslušných skúškach merania vykonaných na základe postupov skúšok harmonizovaných noriem uvedených v článku 2 ods. 1 tejto smernice;
e) prevádzkové pokyny, ak sú nejaké.
Tam, kde je možné získať informácie týkajúce sa určitej kombinácie modelu výpočtom na základe návrhu, a/alebo extrapoláciou iných kombinácií, dokumentácia by mala obsahovať údaje o takýchto výpočtoch a/alebo extrapoláciách a skúškach vykonaných s cieľom overenia presnosti vykonaných výpočtov (údaje o matematickom modeli na výpočet výkonu delených systémov a merania vykonané s cieľom overenia tohto modelu).
2. Štítok uvedený v článku 2 ods. 1 smernice 92/75/EHS je ako je uvedené v prílohe I k tejto smernici.
Štítok sa umiestni na vonkajšiu prednú časť alebo vrchnú časť spotrebiča tak, aby bol jasne viditeľný a aby nebol skrytý.
3. Obsah a formát mikrofišu uvedeného v článku 2 ods. 1 smernice 92/75/EHS je taký, ako je uvedené v prílohe II k tejto smernici.
4. Tam, kde sa spotrebiče ponúkajú na predaj, v prípade prenájmu alebo kúpy na splátku prostredníctvom vytlačeného alebo písomného oznámenia alebo inými prostriedkami, ktoré spôsobujú, že potenciálny zákazník nemôže vidieť vystavený spotrebič, ako je písomná ponuka, zásielkový objednávací katalóg, reklamy prostredníctvom internetu alebo na inom elektronickom médiu, toto oznámenie má obsahovať všetky informácie uvedené v prílohe III k tejto smernici.
5. Trieda energetickej účinnosti spotrebiča sa určuje v súlade s prílohou IV.
Článok 4
Ako prechodné opatrenie, členské štáty dovolia až do 30. júna 2003 umiestnenie na trhu, komercializáciu a/alebo vystavovanie výrobkov a distribúciu oznámení uvedených v článku 3 ods. 4, ktoré nevyhovujú tejto smernici.
Článok 5
1. Členské štáty prijmú a uverejnia pred 1. januárom 2003 ustanovenia potrebné na dosiahnutie súladu s touto smernicou. Bezodkladne o tom informujú Komisiu.
Tieto ustanovenia sa budú uplatňovať s účinnosťou od 1. januára 2003.
2. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
3. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 6
Táto smernica nadobúda účinnosť 20. deň po dni jej uverejnenia v Úradnom vestníku Európskych spoločenstiev.
Článok 7
Táto smernica je adresovaná členským štátom.
V Bruseli 22. marca 2002